
Volituste andmine koostöölepingu sõlmimiseks
1. Asjaolud ja menetluse käik

Narva linn ja Vaivara vald on jõudnud põhimõttelisele kokkuleppele koostöölepingu sõlmimiseks seoses Riigiküla kalmistu haldamisega. Koostöölepingus sätestatakse poolte õigused ja kohustused Riigiküla kalmistu haldamisega seotud küsimustes. 
Kuna eelnimetatud koostöölepinguga võetakse kohustusi eelarveaastast pikemaks perioodiks, kuulub antud küsimuse otsustamine Narva Linnavolikogu ainupädevusse.

2. Õiguslikud alused

Kohaliku omavalitsuse korralduse seaduse (KOKS) § 6 lõike 1 kohaselt omavalitsusüksuse ülesandeks on muuhulgas korraldada sotsiaalteenuseid, juhul kui need ülesanded ei ole seadusega antud kellegi teise täita. 

Kohaliku omavalitsuse üksuse finantsjuhtimise seadusega (KOFS) § 28 lõike 2 kohaselt linnavalitsusel, kohaliku omavalitsuse üksuse ametiasutusel ning ametiasutuse hallataval asutusel on keelatud teha tehinguid, mis ei ole eelarves ette nähtud, välja arvatud viidatud seaduse § 24 lõikes 3 ning § 26 lõike 4 punktis 4 ja lõikes 6 nimetatud juhul. Samuti võivad linnavalitsus, kohaliku omavalitsuse üksuse ametiasutus ning ametiasutuse hallatav asutus vastavalt KOFS § 28 lõikele 3 sõlmida lepinguid, millega muu hulgas tagatakse kohustusi eelarveaastast pikemaks perioodiks, kooskõlas eelarvestrateegiaga ja volikogu antud volituse alusel.

Seega tuleb Narva Linnavolikogul anda Narva Linnavalitsusele luba ning volitused Riigiküla kalmistu haldamiseks koostöölepingu sõlmimiseks.

3. Otsus
3.1. 
Lubada Narva Linnavalitsusel sõlmida Vaivara vallaga koostööleping Riigiküla kalmistu haldamiseks.

3.2. 
Anda Narva Linnavalitsusele volitused käesoleva otsuse punktis 3.1 nimetatud koostöölepingu sõlmimiseks.
4. Rakendussätted
4.1.
Narva Linnavolikogu Kantseleil teha käesolev otsus teatavaks Narva Linnavalitsusele.
4.2.
Otsus jõustub teatavakstegemisest.

4.3.
Käesolevat otsust võib vaidlustada Tartu Halduskohtu Jõhvi kohtumajas 30 päeva jooksul otsuse teatavakstegemisest arvates.

